-----------------------------------------------------------------------
  6. โครงการในอนาคต

  -----------------------------------------------------------------------

6.1 บริษัท อคิวเมนท์ จำกัด

1. โครงการสัญญาร่วมลงทุนจัดตั้งระบบสื่อสารเพื่อบริการธุรกิจผ่านดาวเทียม (ISBN)

เนื่องจากบริษัทมีลูกค้าที่ยังใช้บริการอยู่เป็นจำนวนมาก จึงได้เสนอขอดำเนินงานโครงการนี้ต่อ
ซึ่งยังอยู่ในการพิจารณาของทีโอที

2. บริการโทรศัพท์ผ่านอินเตอร์เนต (VOIP)

เมื่อเดือนสิงหาคม 2548 บริษัทได้รับใบอนุญาตในการให้บริการอินเตอร์เนตประเภทที่หนึ่ง จาก
กทช. ทำให้ตั้งแต่ปี 2549 เป็นต้นไปบริษัทสามารถให้บริการ VoIP (Voice Over IP) ประเภท
PC to PC และ PC to Phone ได้
ซึ่งปัจจุบันบริษัทมีความพร้อมจากฐานของพันธมิตรในหลายประเทศ ได้แก่ จีน ไต้หวัน ฮ่องกง
มาเลเซีย และสิงคโปร์
โดยในเบื้องต้นบริษัทจะเริ่มให้บริการในกลุ่มลูกค้าที่ใช้บริการอินเตอร์เนตไร้สาย (WiFI)
ของบริษัทตามโรงแรม หรือรีสอร์ท ระดับ 4 ถึง 5 ดาว ก่อน ซึ่งมีอยู่จำนวนมากทั่วประเทศ
จากนั้นจะขยายฐานลูกค้าไปยังกลุ่มบริษัท, องค์กร และลูกค้าทั่วไป

3. บริการอินเตอร์เนตเกตเวย์ระหว่างประเทศ (International Internet Gateway :
IIG)

จากการที่ผู้ให้บริการอินเตอร์เนต (Internet Services Provider : ISP) รายต่างๆ
ในประเทศไทย มักจะพบปัญหาเกี่ยวกับบริการอินเตอร์เนตเกตเวย์ระหว่างประเทศ
จากผู้ให้บริการรายใหญ่ (และผูกขาดเพียงรายเดียว) ในปัจจุบันอยู่บ่อยครั้ง
ทั้งปัญหาทางด้านช่องสัญญาณที่มีไม่เพียงพอ, ขยายไม่ทันต่อความต้องการ
และปัญหาวงจรสัญญาณเสียหายขัดข้อง
อันเป็นผลให้ผู้ให้บริการอินเตอร์เนตได้รับการร้องเรียนจากลูกค้าเป็นอย่างมาก
โดยไม่มีทางเลือกอื่นแต่อย่างใด
เพราะในอดีตยังมีการผูกขาดทางด้านบริการอินเตอร์เนตเกตเวย์ระหว่างประเทศ

บริษัทในฐานะที่เป็นหนึ่งในผู้ได้รับใบอนุญาตการให้บริการอินเตอร์เนตแบบที่หนึ่ง จาก กทช.
ก็คงจะต้องประสบปัญหาข้างต้นด้วยเช่นกัน
ทางบริษัทได้เล็งเห็นความสำคัญของการแข่งขันอย่างเสรีและเป็นธรรมของบริการดังกล่าว
เพื่อยกระดับการให้บริการอินเตอร์เนตโดยรวมของประเทศให้มีคุณภาพที่ดี
และมีความน่าเชื่อถือมากยิ่งขึ้น
บริษัทจึงมีความประสงค์จะเปิดบริการอินเตอร์เนตเกตเวย์ระหว่างประเทศ
โดยส่วนหนึ่งเพื่อรองรับการใช้งานของบริษัทเอง (ในฐานะผู้ให้บริการอินเตอร์เนตรายหนึ่ง)
และผู้ให้บริการอินเตอร์เนตรายอื่นๆ ด้วย รวมถึงองค์กรภาคการศึกษาหรือองค์กรต่างๆ
ที่ประสงค์จะใช้บริการอินเตอร์เนตเกตเวย์ระหว่างประเทศด้วยเช่นกัน
บริษัทจึงรับขออนุญาตให้บริการอินเตอร์เนตเกตเวย์ระหว่างประเทศแบบที่สองจาก กทช.
และได้รับอนุญาตเมื่อเดือนพฤศจิกายน 2549

4. บริการโทรศัพท์ระหว่างประเทศ (International Calling Card)

บริษัทได้รับใบอนุญาตจาก กทช. เพื่อให้บริการบัตรโทรศัพท์ระหว่างประเทศ (International
Calling Card) จาก กทช. ในเดือนมีนาคม 2549
โดยบริษัทจะมุ่งเน้นให้บริการนี้กับกลุ่มนักท่องเที่ยวคนไทยที่เดินทางไปต่างประเทศ
หรือกลุ่มนักท่องเที่ยวต่างประเทศที่เดินทางมาประเทศไทย
ขณะนี้อยู่ระหว่างการศึกษาหาพันธมิตรในการเชื่อมโยงโครงข่าย

6.2 บริษัท ทริปเปิลที บรอดแบนด์ จำกัด

จากการที่ความต้องการใช้บริการสื่อสารข้อมูลความเร็วสูงหรือบริการบรอดแบนด์มีอัตราการเติบโตสูงมาก
บริษัทจึงมีแผนการขยายบริการดังกล่าวเพิ่มเติม โดยมีการเตรียมการให้บริการใหม่ได้แก่บริการ
IPTV (Internet Protocal Television)
โดยบริการนี้ได้รับการพัฒนาขึ้นตามแนวโน้มของการพัฒนาโครงข่ายโทรคมนาคมให้สามารถส่งข้อมูลได้เร็วขึ้น
รวมทั้งมีการปรับปรุงเทคนิคการบีบอัดข้อมูลประเภทวิดีโอ (Video Compression)
ให้มีความสามารถมากขึ้น
ส่งผลให้ผู้ให้บริการโทรคมนาคมทั้งทางด้านการให้บริการเสียงและข้อมูลต่างๆ
จะต้องพัฒนาโครงข่ายให้มีความสามารถรองรับบริการที่เกี่ยวข้องกับข้อมูลประเภทวิดีโอได้ บริการ
IPTV
ดังกล่าวสามารถส่งสัญญาณโทรทัศน์ไปยังเครื่องคอมพิวเตอร์หรือเครื่องรับโทรทัศน์ผ่านโครงข่ายบรอดแบนด์ได้
ซึ่งจะสนับสนุนให้บริษัทสามารถพัฒนาไปสู่การเป็นผู้ให้บริการที่สามารถให้บริการได้ทั้งสามด้าน ได้แก่
บริการทางเสียง การสื่อสารข้อมูล และการส่งผ่านข้อมูลประเภทวิดีโอ หรือที่เรียกรวมกันว่า
บริการแบบ Triple Play ได้ต่อไป